উইন্ডোজ নেটওয়ার্ক ভিত্তিক একটি অফিস/ কর্পোরেট পরিবেশে লিনাক্সের প্রচলন করতে গেলে প্রথমেই বেশ কিছু বাধার সম্মুখীন হতে হয়। এ ধরনের একটি নেটওয়ার্কে আগে থেকেই ব্যবহারকারীরা বেশ কিছু কাজ ক্লিক এন্ড গো এর মাধ্যমে করতে অভ্যস্ত হয়ে থাকেন যেমন- প্রিন্টার শেয়ারিং, ফোল্ডার শেয়ারিং ইত্যাদি। এ ধরনের কাজ লিনাক্সেও এখন গ্রাফিক্যালি করা যায়। তবে লিনাক্সে কোন সিস্টেমকে বাস্তবায়ন করতে হলে সিস্টেমটি সম্পর্কে একটি পরিপূর্ন ধারনা রাখা জরুরী। এজন্য গ্রাফিক্যাল স্টেপের পাশাপাশি সিস্টেমের মূল কনফিগারেশন ফাইলগুলিকে কিভাবে কাজে লাগানো যায় তা শিখতে হয়। আমরা এ টিউটোরিয়ালটিতে একটি লিনাক্স মেশিনকে কিভাবে উইন্ডোজ নেটওয়ার্কে সফলতার সাথে সেট আপ করে ব্যবহার উপযোগী করা যায় তা দেখব। আগেই বলে রাখা ভাল, এখানে ব্যবহৃত সকল কমান্ড ডেবিয়ান ও ডেবিয়ান বেজড ডিস্ট্রোর (যেমনঃ উবুন্তু, মেপিস, সিডাক্স, ড্রিম লিনাক্স, লিনাক্স মিন্ট) জন্য কাজ করবে।